ועדת הכספים, כנסת 15, פרוטוקול מספר 20, 1999-09-13 10:00

אלי גולדשמידט: אני פותח את הישיבה.

אלי גולדשמידט: קודם כל, שנה טובה וגמר חתימה טובה לכולם.

אלי גולדשמידט: לפני שאני פותח בהעברות התקציביות, אני מבקש את אישורכם בנושא טכני.

אלי גולדשמידט: בשבוע שעבר אישרנו את תקנות מס רכוש לגבי יישובי קו העימות - תשלום עבור היום הראשון.

אלי גולדשמידט: אנחנו הסמכנו את הצוות המשפטי שהיה פה - היועצת המשפטית שלנו, אנה שניידר, היועצת המשפטית של מינהל הכנסות המדינה והנציב יוני קפלן - להחליט בשאלות טכניות, מה יהיה המדד שלפיו זה ישולם.

אלי גולדשמידט: נתגלעה מחלוקת מסוימת בין סמדר אלחנני לבין נציב מס הכנסה.

אלי גולדשמידט: סמדר טענה שזה צריך להיות לפי הפרסומים של הביטוח הלאומי, ועמדתו של יוני קפלן - לפי דברי סמדר ולפי בדיקה שעשה מר קרשנר עם טלי דולן - היא שזה לפי הלשכה המרכזית לסטטיסטיקה.

אלי גולדשמידט: אני דיברתי הבוקר עם סמדר, היא מחזיקה בעמדתה שהיה נכון יותר ללכת לפי פרסומי הביטוח הלאומי אבל היא מקבלת את עמדת מס הכנסה.

אלי גולדשמידט: אני כרגע לא רוצה לעכב את הנושא ולגרום לכך שדרך המחלוקת, שהיא מחלוקת טכנית בעיקרה והמשמעות שלה היא מזערית, ייפגע ההליך הזה.

אלי גולדשמידט: לכן אני מציע שכולנו נסכים שהמדד יהיה פרסומי השכר הממוצע במשק לפי הלמ"ס.

אלי גולדשמידט: אם זה מקובל על כולם ואין התנגדות, אנחנו נאשר את זה ואפשר יהיה להמשיך את העניין כתקנו.

ראובן ריבלין: אין התנגדות.

אלי גולדשמידט: תודה.

אלי גולדשמידט: אנחנו עוברים לנושא הבא.

אלי גולדשמידט: לפנינו פנייה מספר 253 ובקשה מספר 20020 - שינויים בתקציב משרד החינוך.

אלי גולדשמידט: מר אדי הרשקוביץ, בבקשה.

משה שגיא: הדיון על משרד החינוך כולל גם את הבקשה שעוכבה?

אלי גולדשמידט: אם אתה מדבר על העודפים המחויבים, כן.

אדי הרשקוביץ: הנושא שלנו הוא פתיחת שנת הלימודים תש"ס.

אדי הרשקוביץ: פה אני חוזר על הבעיה הידועה, שאני מזכיר אותה כל שנה.

אדי הרשקוביץ: אנחנו בעצם פועלים לפי שנת לימודים אבל מתוקצבים לפי שנת תקציב - ינואר-דצמבר לעומת ספטמבר-אוגוסט.

אדי הרשקוביץ: מה שקורה בפועל הוא, שאנחנו עומדים לתקצב שנת לימודים עוד בטרם פתחנו את השנה הקודמת, כך שיש הרבה מאוד אי ודאות.

אדי הרשקוביץ: לכן אנחנו גם שומרים דברים מרוכזים.

אדי הרשקוביץ: למשל, כל שנה אנחנו מקבלים תוספת לגידול טבעי ואנחנו לא יודעים שנה לפני כן איך זה יתחלק בין החינוך המיוחד לבין החינוך הרגיל לבין החינוך העל-יסודי.

אדי הרשקוביץ: כל הדברים האלה באים לידי ביטוי כשאנחנו עושים את הפנייה לקראת שנת הלימודים.

אדי הרשקוביץ: לכן, בפנייה הזאת יש ניידות גדולה מאוד של שעות הוראה בין המגזרים השונים - מהמטה לחינוך ההתיישבותי, בין החינוך הרגיל לחינוך המיוחד ולחינוך העצמאי.

אדי הרשקוביץ: אנחנו מחלקים את השעות של הגידול הטבעי.

אדי הרשקוביץ: זה נכון גם לשרתים, למזכירים, לגננות, לסייעות טיפוליות.

אדי הרשקוביץ: בקיצור, בהיערכות לפתיחת שנת הלימודים בא לידי ביטוי מה שלא יכולנו לעשות לפני שנה כשתיקצבנו את תקציב 1999.

אדי הרשקוביץ: הנושא השלישי הוא החלטות ממשלה.

אדי הרשקוביץ: יש החלטות ממשלה שאנחנו צריכים לקיים.

אדי הרשקוביץ: למשל, החלטת הממשלה על קרית שמונה, החלטת הממשלה על קו העימות, החלטת הממשלה על מזרח ירושלים.

אדי הרשקוביץ: את כל הדברים האלה אנחנו צריכים לקיים, והם באים לידי ביטוי בפנייה הזאת.

אלי גולדשמידט: אתה יכול לתת קצת מספרים, למשל בבטיחות?

אדי הרשקוביץ: בנושא הבטיחות יש לנו סעיף שפתחנו אותו עכשיו לקראת פתיחת שנת הלימודים, בהיקף של 25 מיליון שקל.

אדי הרשקוביץ: הוא נלקח בעיקר מיוזמות פדגוגיות.

אדי הרשקוביץ: זאת אומרת, אנחנו עושים פחות יוזמות כי אין לנו ברירה, אנחנו צריכים לקיים את תקני הבטיחות.

יעקב ליצמן: זה עבור כל המגזרים?

אדי הרשקוביץ: כן.

אדי הרשקוביץ: זה הולך לפי מה שקציני הבטיחות ברשויות המקומיות קובעים.

אדי הרשקוביץ: כל הדברים שמניתי הם בתוך הפנייה הזאת.

אבשלום וילן: מה הם סדרי הגודל של סך הכל השינויים?

אדי הרשקוביץ: זה משחק של 200 מיליון שקל, אבל צריך לזכור שחלק גדול מהסכום זה שכר מורים.

אדי הרשקוביץ: פה מדברים על 60-50 אלף שעות הוראה, שזה לבד 240 מיליון וזה רק החלק היחסי של ספטמבר-דצמבר.

ויצמן שירי: אני רוצה לשאול שאלה שאנחנו שואלים בדרך כלל כל מי שמגיע מכל משרד, כמו שהיה בשבוע שעבר עם משרד הפנים.

ויצמן שירי: זה בסדר שאתם מבקשים לעשות העברות פנימיות.

ויצמן שירי: אבל אני חושב שכשאתם באים לוועדה, אתם צריכים להראות מהי החלוקה, מה סדר העדיפות של הדברים שאתם מביאים.

ויצמן שירי: גם אם מעבירים 200 מיליון או 50 מיליון בתוך משרד - פה יושבים גם נציגי ציבור שנתקלים בבעיות בשטח ולא תמיד יודעים לתת את התשובות, כי חושבים שהכל בצמצום, אין תקציבים.

ויצמן שירי: למה אתם לא מגיעים הנה ומראים בצורה מסודרת: 20 מיליון לכאן, 30 מיליון לכאן, 50 מיליון לשם.

ויצמן שירי: הוועדה הזו מאשרת בלנקו, בלי לדעת לאן זה הולך.

אלי גולדשמידט: לפני השאלות, אני רוצה לציין שכל אחד שיושב פה בחדר הזה ייקח בחשבון שיש פה מספר סעיפים שהם קריטיים להתחלת שנת הלימודים.

אלי גולדשמידט: הראשון הוא נושא הבטיחות בבתי הספר.

אלי גולדשמידט: אנחנו עברנו תקלות מאוד חמורות בשנים האחרונות, והאחריות היא עלינו אם אנחנו לא מאשרים את אותם 25 מיליון שקל שמיועדים לבטיחות בכל המגזרים, בכל בתי הספר, כדי לאפשר לתלמידי ישראל לימודים בביטחון.

אלי גולדשמידט: הדבר השני הוא החינוך המיוחד.

אלי גולדשמידט: בכמה מדובר בחינוך המיוחד?

אדי הרשקוביץ: כאן לא בא לידי ביטוי כל החינוך המיוחד, אבל הגידול הטבעי הוא בערך 4,000 שעות ועוד 5,000 שעות הרחבה, כך שזה בערך 10,000 שעות הוראה שעלותן 50 מיליון שקל.

אלי גולדשמידט: אני רוצה שנדע שבפנייה הזו מובלעים 50 מיליון שקל לחינוך המיוחד.

ויצמן שירי: אתם מבטלים את ביטול הסייעות?

משה שגיא: יש פה הגברת הסייעות.

אלי גולדשמידט: תיכף אני אתן לשאול את השאלות.

אלי גולדשמידט: אני רק רוצה שנדע על מה אנחנו מדברים באופן כללי.

אלי גולדשמידט: אנחנו מדברים על חינוך מיוחד בסדר גודל של 50 מיליון שקל, אנחנו מדברים על 25 מיליון שקל בנושא הבטיחות.

אלי גולדשמידט: אלו נושאים קריטיים שאנחנו צריכים לתת להם את ה"פוש" כדי להתחיל את שנת הלימודים.

אלי גולדשמידט: אני יודע שמאחורי הקלעים או לפני הקלעים ישנן בעיות של סיעות מסוימות, של נושאים מסוימים, אנחנו תיכף נדבר עליהן.

אלי גולדשמידט: אני רק רוצה שנזכור כולנו שאלה הנושאים שעומדים על הפרק, שהם נושאים קריטיים.

ראובן ריבלין: אלו בעיות יכולות להיות לסיעות?

ראובן ריבלין: מדובר פה על כל ילדי ישראל.

אלי גולדשמידט: תיכף תשמע, עובדה שיש.

ראובן ריבלין: יש פה איזה כסף שהוא צבוע פוליטית?

אלי גולדשמידט: כנראה שלסיעת הליכוד אין שום בעיה.

ראובן ריבלין: אנחנו נצביע לגופו של עניין.

אלי גולדשמידט: אנחנו נעבור עכשיו להתייחסויות של חברי הכנסת.

אלי גולדשמידט: יש לנו לחץ של זמן, אני לא אאפשר פה דיון אין-סופי.

אלי גולדשמידט: חבר-הכנסת נחום לנגנטל, בבקשה.

נחום לנגנטל: אדוני היושב-ראש, בפנייה הזאת, כמו בכל פנייה תקציבית יש סעיפים מסוימים שאני ממש ארגיש עוול עם תעצרו אותם, וישנם סעיפים אחרים שאני מרגיש שהם-הם הדיון.

נחום לנגנטל: אני פשוט רוצה לתאר לחבריי בוועדה מה קרה עם סעיף אחד, סעיף התרבות התורנית.

נחום לנגנטל: בשנת 98 הוגש בג"ץ, ויושב פה אחד העותרים שכרגע הוא גם יושב-ראש הקואליציה.

נחום לנגנטל: אחרי הבג"ץ בסעיף הזה היו 20 מיליון שקל.

נחום לנגנטל: תבינו שמדובר פה על עשרות פעולות שנעשות ברחבי הארץ, בין השאר גרעינים תורניים בעיירות פיתוח.

נחום לנגנטל: אני יכול לפרט לכם את זה, אבל אני מניח שאתם יודעים במה מדובר.

נחום לנגנטל: עכשיו, בשנת 99, מעבירים לנו 7 מיליון שקל, 13 מיליון שקל נלקחים מאיתנו, ואומר לי אדי הרשקוביץ בשיחה מוקדמת: אני אחזיר לך את ה13- מיליון שקל האלה במהלך החודש הקרוב.

נחום לנגנטל: כלומר, אני אגיע למצב שבמקרה הטוב, נוכל לשלם בשנת 99 את מה שהתחייבנו.

נחום לנגנטל: יש 7 מיליון שקל כספים מחויבים, ועוד 13 מיליון שהיו בתקציב 99 מוציאים בספטמבר.

נחום לנגנטל: אנשים, מטבע הדברים, יכלו לקחת על עצמם התחייבויות, לקחו על עצמם את ההתחייבויות, אז לוקחים מהם עכשיו את הכסף הזה ואומרים לי שבעוד חודש יתנו להם את זה.

נחום לנגנטל: הם לוקחים הלוואה של 13 מיליון שקל.

ראובן ריבלין: איך זה מתקשר לחינוך המיוחד ולכל ילדי ישראל?

נחום לנגנטל: מה שקורה פה הוא, שבמקרה האופטימלי, לדעת ראשי משרד החינוך, יהיו 20 מיליון שקל שישולמו בשנת 99, מה שהופיע כבר בתקציב 99.

נחום לנגנטל: אני שואל אותם: מה עם תקציב 98 שהיה צריך להיות מופשר בהעברת עודפים?

נחום לנגנטל: אומרים לי: תשכח מזה.

ראובן ריבלין: האם אתה מבקש שנאחוז את הילדים כבני ערובה לעניין הזה?

אלי גולדשמידט: אני מבקש מאדי הרשקוביץ שיסביר בדיוק את הקטע של אותם 20 מיליון שקל.

אלי גולדשמידט: כפי שהבנתי, יש 7 מיליון שקל עכשיו.

אלי גולדשמידט: מה לגבי יתרת 13 מיליון שקל, שאני מבין שאין מחלוקת שהם חלק מהסכום המגיע לתרבות תורנית?

אלי גולדשמידט: חברים, אני מבקש שתקשיבו.

אלי גולדשמידט: יכול להיות שהבעיה היא לא גדולה כמו שזה הצטייר בתקשורת.

אדי הרשקוביץ: אנחנו עוסקים פה בשני זרמים, כאשר בסך-הכל זה תקציב המשרד.

אדי הרשקוביץ: זרם אחד הוא העודפים והזרם השני הוא התקציב השוטף.

אדי הרשקוביץ: יש פה שינויים בשניהם.

אדי הרשקוביץ: אנחנו חייבים לתרבות התורנית 27 מיליון.

אדי הרשקוביץ: קודם כל, היתה הקפאה של בג"ץ של 20 מיליון, שלא אנחנו עשינו את זה.

אדי הרשקוביץ: אחר כך היתה הפשרה של 7 מיליון מתוך ה20-.

אדי הרשקוביץ: מה שאנחנו חייבים לתרבות התורנית לשנתיים זה 27 מיליון שקל, כאשר 7 מיליון מופיעים בעודפים באחת הפניות כאן.

אדי הרשקוביץ: ה7- מיליון האחרים הופשרו ב99- מתוך הקפאה של 20 מיליון.

אדי הרשקוביץ: בנוסף לזה, צריך לבוא בפנייה הבאה של העודפים - כי אין פה כל העודפים - סכום של עוד 13 מיליון.

אדי הרשקוביץ: זה משלים ל27- מיליון שקל.

אלי גולדשמידט: מר אדי הרשקוביץ, אני פונה אליך, כמי שאחראי על תקציב משרד החינוך.

אלי גולדשמידט: אתה מודיע לפרוטוקול שבחודש הקרוב - -

אדי הרשקוביץ: בפנייה הבאה.

אלי גולדשמידט: בפנייה הבאה בתוך החודש הקרוב, הפנייה הבאה יכולה להיות גם עוד שנה.

אדי הרשקוביץ: אני מניח שזה יהיה החודש או לכל המאוחר בחודש הבא.

אלי גולדשמידט: לכל המאוחר בחודש הבא תגיע הנה פנייה של 13 מיליון שקל, שישלימו את ההתחייבות של ה20- מיליון שקל.

אלי גולדשמידט: אדוני חבר-הכנסת נחום לנגנטל, האם אתה מקבל את ההודעה הזו שנמסרה לפרוטוקול בנוכחות עם ועדה?

אלי גולדשמידט: אני גם משוכנע שיהיה לפנייה הזו רוב בוועדת הכספים.

אלי גולדשמידט: האם יש לך עדיין הסתייגות מהעניין?

נחום לנגנטל: יש לנו מחלוקת עם משרד החינוך לגבי מה מגיע לנו ב98- לתרבות תורנית, כשאדי הרשקוביץ איננו לוקח בחשבון את המדרשות שיושבות ברחבי הארץ.

נחום לנגנטל: הוא אומר: זה לא שייך לעניין, אל תסבך אותי בעסק הזה.

נחום לנגנטל: כאן מדובר על 12 מיליון שקל נוספים ב98-.

נחום לנגנטל: הוא אומר: מאחר וזה היה בבג"ץ - -

אלי גולדשמידט: זה הוקפא בבג"ץ, בג"ץ איפשר הפשרה של 7 מיליון בלבד.

נחום לנגנטל: הוא הפשיר יותר, ואת זה אדי הרשקוביץ אומר שלא.

נחום לנגנטל: הבעיה השנייה שיש לי - אני מאוד מעריך את מר הרשקוביץ, לא מהיום, אך עם כל הכבוד לא הוא בא בפניות תקציביות אליי.

נחום לנגנטל: האוצר בא עם פניות תקציביות.

אלי גולדשמידט: מבחינת ועדת הכספים הוא מגלם כרגע את עמדת משרד האוצר ומשרד החינוך, הוא ה"אני העליון" שלהם.

נחום לנגנטל: האוצר אומר לי שלא.

אלי גולדשמידט: אני אומר לך, כיושב-ראש ועדת הכספים שלא נאפשר מצב כזה.

אלי גולדשמידט: כשיש פה התחייבות של פקיד כל כך בכיר, שאומר שבתוך חודש ימים הוא יביא הנה פנייה של עוד 13 מיליון שקל - אם יסתבר שמישהו מרמה אותנו, אנחנו לא נאפשר זאת, נעצור פה את כל הפניות.

ויצמן שירי: אם זה מחכה מ98-, שיחכה עוד חודש.

ראובן ריבלין: תראו מה עומד מול זה.

ראובן ריבלין: הרי פה בא משרד החינוך ומבקש, למען ילדי ישראל, כסף לנושאים של הבטיחות, של חינוך מיוחד.

ראובן ריבלין: אם תעמיד את זה להצבעה, נראה מי מצביע בעד ומי נגד.

אלי גולדשמידט: תרשה לי, בין כסה לעשור, לנסות להגיע להבנה של כולם.

אלי גולדשמידט: אני רוצה שכולם יצאו מרוצים מהישיבה.

אלי גולדשמידט: הרי אין מחלוקת על החינוך המיוחד.

ראובן ריבלין: אין לי מחלוקת גם על דת, אבל האם מישהו מעלה על דעתו שנחזיק את החינוך המיוחד כבן-ערובה?

משה שגיא: לא הבנתי.

משה שגיא: בבקשה שלפנינו יש הפחתה של 7 מיליון.

אדי הרשקוביץ: בסך-הכל צריכים להיות 27 מיליון.

אדי הרשקוביץ: הם יחזרו לתרבות התורנית.

משה שגיא: למה אתם מורידים עכשיו את ה7- מיליון?

אדי הרשקוביץ: כי אנחנו מעבירים אותם מהעודפים.

אופיר פינס-פז: נחום לנגנטל, הדברים שלי מיועדים בעיקר אליך משום שאני הייתי מעורב בבג"ץ.

אופיר פינס-פז: אתה יודע שהתקציב של התרבות התורנית לפני שנתיים עמד על 8 מיליון ש"ח בלבד.

אופיר פינס-פז: שר החינוך הקפיץ את זה - ולכן גם נזעקנו והלכנו לבג"ץ - עד כדי 50 ועכשיו 68 מיליון ש"ח.

משה שגיא: יש דברים שעשית בקדנציה הקודמת שהיום אתה מתחרט אליהם.

אופיר פינס-פז: לא, אני לא מתחרט לרגע.

נחום לנגנטל: החליטו שהתרבות החרדית היא לא ציונית.

אופיר פינס-פז: נחום, כשאתה צעקת חמס, חשבתי חלילה שפוגעים לך ב68- מיליון שקל.

אופיר פינס-פז: מסתבר שלא נוגעים בזה.

אופיר פינס-פז: אז כל הוויכוח הוא על סכום מסוים מ98-, שעמד בבג"ץ תקופה מאוד ארוכה.

אופיר פינס-פז: יש לך בתקציב 99 את הסכום במלואו.

אופיר פינס-פז: אני חושב שעל דברים כאלה לא צריך להכריז מלחמה, על דברים כאלה מתגברים, במיוחד ששמעת את התשובה של אדי הרשקוביץ.

נחום לנגנטל: חכה, עוד לא דיברתי על ישיבות ההסדר.

אופיר פינס-פז: אני חושב שאתה צריך להסתפק גם בדברים שנאמרו פה וגם בתשובה של חשב משרד החינוך.

אלי גולדשמידט: אופיר, אני רוצה להגיע להבנות.

אלי גולדשמידט: אתה רוצה לחדד מחלוקות?

אלי גולדשמידט: חבר-הכנסת פריצקי, בבקשה.

יוסף יצחק פריצקי: אני רוצה להבין כמה דברים שאינני מבין אותם, מר הרשקוביץ.

יוסף יצחק פריצקי: אתה מוריד פה 100 מיליון שקל משעות תקן לחינוך יסודי.

יוסף יצחק פריצקי: אתה מוריד 60 מיליון שקל בשעות תקן לחינוך העל-יסודי.

יוסף יצחק פריצקי: בוא תסביר לי, קודם כל, למה אתה מוריד שעות תקן.

אדי הרשקוביץ: קודם כל, בתוך החינוך היסודי ישנה תוכנית שנקראת פתיחת שנת הלימודים תש"ס.

אדי הרשקוביץ: כל הסכום היה שם ביחד, עכשיו אני מפזר אותו לחינוך מיוחד, לחינוך יסודי, לחינוך על-יסודי וכל הדברים האחרים.

אדי הרשקוביץ: בחינוך העל-יסודי אתה רואה זרם אחד גדול של הפחתה, תראה אותו בחינוך ההתיישבותי, בחינוך העל-יסודי.

אדי הרשקוביץ: פשוט שם היה פחות ופה היה יותר.

אדי הרשקוביץ: פיזרנו את זה.

יוסף יצחק פריצקי: אני רוצה שתצהיר לפרוטוקול שאתה לא גורע משעות תקן בחינוך היסודי.

אדי הרשקוביץ: אני לא גורע אף שעת תקן אחת.

אלי גולדשמידט: תודה.

אלי גולדשמידט: אבו וילן, בבקשה.

אבשלום וילן: אני פונה פה לידידי נחום לנגנטל, כפי שפניתי בזמנו לידידינו מש"ס ויהדות התורה.

אבשלום וילן: הקואליציה הזאת התחילה בדרך חדשה, שאנחנו דנים לגופו של כל נושא ונושא ואני משבח את אנשי הליכוד - בכל הישיבות פה אני רואה שהם דנים עניינית.

אבשלום וילן: הצהיר פה רובי ריבלין שעל 200 מיליון העברות פניות בתוך משרד החינוך, שנוגעות לכלל ילדי ישראל, לא עושים פוליטיקה ובודקים את זה עניינית.

אבשלום וילן: ואילו אתה, על כספים שאומר פה יושב-ראש הוועדה שיש להם פתרון והגיעו אתכם להבנות, מאתמול בערב אני שומע שאתה עושה פוליטיקה של התניות.

אבשלום וילן: אני מציע לוועדת הכספים לקבוע מנהג: סיפור ההתניות עבר מהעולם, אין הצבעות של "אם - אז", אלא כל נושא לגופו.

אבשלום וילן: חבל שאתה, דווקא כמפד"ל, יוצר פה סיטואציה שכל פנייה של מפלגה דתית היא תמיד התניה והכללה שלא מן העניין, שגורמת נזק גדול מאוד לנושא שלכם.

אבשלום וילן: יש פה 200 מיליון, צריך לאשר אותם.

אבשלום וילן: יש פה התחייבות, למה אתם עולים על העניין הזה?

אבשלום וילן: אתם בסך-הכל משניאים את עצמכם ומתחברים לגורמים שאני לא יודע אם הייתם רוצים להתחבר אליהם.

אבשלום וילן: הגיע הזמן שלסיפור הזה ייעשה סוף.

אבשלום וילן: אני רוצה ששיטת גזירת הקופונים תעבור מן העולם.

אלי גולדשמידט: תודה.

אלי גולדשמידט: חברת-הכנסת סופה לנדבר, בבקשה.

סופה לנדבר: מפני שאיחרתי, ואני מצטערת על כך, אני רוצה לדעת מה הפירוט של ה50- מיליון למערכת החינוך המיוחד.

סופה לנדבר: זה מתבצע בשעות, זה מתבצע בכיתות, זה מתבצע בנושא של פרה-רפואי?

אדי הרשקוביץ: זה מתבצע בשני דברים עיקריים - בתוספת שעות בסדר גודל של 10,000 שעות.

אדי הרשקוביץ: הדבר השני זה סייעות טיפוליות, שזה חלק מהחינוך המיוחד.

סופה לנדבר: כמה משרות של סייעות טיפוליות יש?

אדי הרשקוביץ: 100 משרות.

ויצמן שירי: לפני שבועיים שמענו ברדיו אמא שבוכה כי הפסיקו לה את הסייעת.

סופה לנדבר: אני רוצה לשמוע מה זה אומר סייעות.

סופה לנדבר: האם אלו אנשים עם מקצוע שיש להם תואר, שיהיו מסוגלים לתרום לחינוך המיוחד?

משה שגיא: יש שלושה שינויים בחינוך המיוחד.

משה שגיא: השינוי הראשון הוא שעות הוראה, תוספת שעות.

סופה לנדבר: זה לא מעניין אותי שיש תוספת שיעורי תורה, כי זה לא מוסיף ידע.

משה שגיא: בוודאי שזה מוסיף ידע.

סופה לנדבר: זה לא מוסיף.

סופה לנדבר: אתם לא מבינים מה זה חינוך מיוחד.

סופה לנדבר: אני רוצה שתהיה תוספת שעות של פרה-רפואי.

משה שגיא: השינוי השני הוא של 27 מיליון שקל בערכים שנתיים שהיו מתוקצבים כרזרבה ליישום החוק, כשכולם מיועדים לעובדים פרה-רפואיים.

משה שגיא: זה כ10,000- שעות של עובדים פרה-רפואיים.

סופה לנדבר: כמה משרות זה?

משה שגיא: אנחנו מחלקים את זה כשעות, לא כמשרות.

משה שגיא: תחלקי 10,000 שקל ב30-, תקבלי את זה כמשרות.

משה שגיא: אבל זה לא מחולק למשרות.

משה שגיא: השינוי השלישי הוא הסייעות.

סופה לנדבר: אני נגד.

סופה לנדבר: אני רוצה לדעת כמה יש לנושא הפרה-רפואי.

סופה לנדבר: אתם צריכים להוסיף עובדים פרה-רפואיים.

אלי גולדשמידט: הוא אמר לך שיש 10,000 שעות לפרה-רפואי, זה כ330- משרות.

אלי גולדשמידט: חבר-הכנסת אילן גילאון, בבקשה.

אילן גילאון: גם אני מקווה שההצבעה תהיה לגופו של עניין.

אילן גילאון: הגיע הזמן להבין שחינוך מיוחד זה כמו תורת ישראל.

אלי גולדשמידט: תודה.

אלי גולדשמידט: חבר-הכנסת מאיר שטרית, בבקשה.

מאיר שטרית: אדוני היושב-ראש, מאחר שאין פה סיכומים, לא ברור לי מה סך-הכל השינויים שאתם מבקשים לעשות, מה סך-הכל ההוצאה וההרשאה להתחייב שאתם מבקשים לעשות.

מאיר שטרית: אני מבקש לדעת האם אתם מגדילים את ההרשאה להתחייב, והשאלה היא מה ההיגיון בהגדלת ההרשאה להתחייב חודשיים לפני סוף שנת התקציב.

מאיר שטרית: אתן לכם דוגמאות.

מאיר שטרית: בשעות תקן חינוך יסודי אתם מעלים את ההרשאה להתחייב מ74- ל83- מיליון, אתם מגדילים אותה ב9.5- מיליון שקל.

מאיר שטרית: מתי תשולם ההרשאה להתחייב הזאת?

מאיר שטרית: בשנת התקציב 99?

משה שגיא: בשנת התקציב 2000, כי הלימודים מתחילים בספטמבר ונמשכים גם בינואר.

מאיר שטרית: אני מבקש לדעת מה סך-הכל ההרשאה להתחייב שאתם מעבירים, בשינויים שאתם מציעים פה, לשנת התקציב 2000.

מאיר שטרית: האם נכון שכל ההרשאות להתחייב כאן נובעות מכך שנפתחה שנת לימודים חדשה או שיש הרשאות להתחייב שאינן קשורות לפתיחת שנת הלימודים?

מאיר שטרית: מדוע מגדילים את ההרשאה להתחייב?

יוסף יצחק פריצקי: הם מעלים מטרום חובה לחובה בחצי מיליארד.

יוסף יצחק פריצקי: אני לא מבין את זה.

מאיר שטרית: בהוצאה מותנית בהכנסה, למשל, יש סעיפים מאוד-מאוד גדולים.

מאיר שטרית: אתם מצפים שההכנסה הזאת תתממש ב99-?

מאיר שטרית: למשל, בגני טרום חובה - 476 מיליון שקל.

משה שגיא: יש פה בעיה חשבותית במיקום של ההכנסה.

משה שגיא: ההכנסה צריכה לעמוד מול שכר מורים ולא מול הקיזוז.

משה שגיא: ההכנסה מועברת לסעיף של שכר מורים.

מאיר פרוש: אדי הרשקוביץ אמר קודם לחבר-הכנסת לנגנטל לגבי התרבות התורנית, שבמהלך חודש הוא יביא לכאן תיקון של 13 מיליון.

מאיר פרוש: אני יודע גם על כספים של התרבות החרדית שמעוכבים בגלל בג"ץ שהיה בעבר, ואחרי שהבג"ץ איפשר לשחרר את הכסף, משרד החינוך עד היום לא התארגן לתת את זה.

מאיר פרוש: האם זה גם יבוא במהלך החודש הזה?

אדי הרשקוביץ: זה לא שייך לוועדת הכספים.

אדי הרשקוביץ: זה בתקציב המשרד וזה יופשר.

משה שגיא: אדי הרשקוביץ, קודם אמרת בהערת אגב שמורידים שעות תקן.

משה שגיא: אתה אמרת שלא יורידו שעות תקן בחינוך הכללי בכלל, מצד שני לחינוך ההתיישבותי מוסיפים 80 מיליון.

משה שגיא: זו העברה של שעות מהחינוך הממלכתי לחינוך ההתיישבותי?

משה שגיא: דבר שני, למה יש הפחתה בקידום החינוך במיגזר המיעוטים?

מוחמד ברכה: אדוני היושב-ראש, בשני סעיפים יש הפחתה בכל מה שקשור לחינוך הערבי, מה שנקרא בעגה שלכם מיעוטים.

מוחמד ברכה: יש סעיף מוסדות חינוך יסודיים לא יהודיים וסעיף תוכניות לקידום החינוך למיעוטים, ובשניהם יש הפחתה, וזה בניגוד למגמה של אימוץ תוכנית החומש.

אלי גולדשמידט: זה רק טכני, אבל מר הרשקוביץ יענה לך.

שלום שמחון: יש פה בגני חובה 476 מיליון שקל, אחרי כן אתה מעביר אותם לגני טרום חובה או להיפך.

שלום שמחון: יכולה להיות סטייה בתכנון של חצי מיליארד שקל?

שלום שמחון: תגיד את זה לאוזניו של שר האוצר לשעבר.

אלי גולדשמידט: סוף עידן השאלות, עכשיו תהיינה תשובות ואחרי כן תהיה הצבעה.

אלי גולדשמידט: בבקשה, תענו שאלה-שאלה.

אדי הרשקוביץ: חינוך מיוחד - מי שקובע לאן ילד ילך ואם הוא ילך, אלו ועדות ההשמה.

אדי הרשקוביץ: הרי אנחנו פועלים מכוח של חוק חינוך מיוחד ולנו אין מה להגיד.

אדי הרשקוביץ: יש ועדת השמה שיושבים בה פסיכולוגים ואנשים מתאימים והם מחליטים אם הילד הזה צריך או לא צריך חינוך מיוחד.

אדי הרשקוביץ: אם כן, הוא מקבל מה שהוא צריך - כיתה, מורה, סייעת.

סופה לנדבר: כמה ילדים התווספו השנה לחינוך המיוחד?

אדי הרשקוביץ: אני יודע מהי תוספת השעות, אבל אני לא יכול להגיד בדיוק כמה תלמידים התווספו.

סופה לנדבר: חברי ועדת השמה צריכים לדעת את הדברים האלה.

סופה לנדבר: כדי לבקש מאיתנו אישור, אתם צריכים לדעת את זה.

אדי הרשקוביץ: את זה אני צריך לשאול במשרד.

ראובן ריבלין: אם אתם לא יודעים את התשובה לשאלה של סופה לנדבר, אוי ואבוי.

אדי הרשקוביץ: היתה שאלה ביחס להרשאה להתחייב.

אדי הרשקוביץ: מדובר על פריסה על פני מספר שנים.

אדי הרשקוביץ: מה זה הרשאה להתחייב?

אדי הרשקוביץ: אם, למשל, עושים חוזה ולחוזה הזה יש השלכות על השנה הבאה ועל עוד שנתיים, זו תוכנית רב-שנתית.

אדי הרשקוביץ: כל ההרשאות להתחייב הן פונקציה של ההתחייבויות הרב-שנתיות שלנו.

אדי הרשקוביץ: זה בדרך כלל עובר ועדות רכישות ומכרז.

אדי הרשקוביץ: זה על פי חוזים.

אדי הרשקוביץ: זה כמובן ל2000-, לא לשנה הזאת.

אדי הרשקוביץ: לאותה שנה אני לא צריך הרשאה להתחייב.

משה שגיא: הוצאות מותנות בהכנסה אלו הכנסות שמגיעות בפועל לסעיפים שונים, אם זה ממכירת פרסומים או כל מיני פעולות שהמשרד עושה.

משה שגיא: בשנת 99 ההכנסות יותר גדולות מאלו שתוכננו בבסיס, לכן אנחנו מגדילים את ההכנסות לפי קצב הביצוע.

מאיר שטרית: זאת אומרת, אתה צופה הגדלה כל כך גדולה בהכנסות בסעיף גני ילדים.

משה שגיא: אני רוצה להתייחס לגני הילדים בנפרד.

משה שגיא: כל ההכנסות האחרות נובעות ממה שאמרתי.

משה שגיא: לגבי גני ילדים, בתכנון של תקציב 99, בנינו את ההכנסה בסעיף 2510, האוצר שינה את זה לסעיף 2511 מתוך טעות שהיתה ואנחנו פשוט מתקנים את זה.

משה שגיא: ההכנסה צריכה להיות מול ההוצאה.

אדי הרשקוביץ: הנושא הבא הוא תרבות חרדית.

אדי הרשקוביץ: אין שום הפחתה בתרבות חרדית.

אדי הרשקוביץ: כל מה שבבסיס התקציב נמצא, בתהליך של ועדות התמיכה ובתהליך הרגיל של המשרד.

מאיר פרוש: לא את זה שאלתי.

מאיר פרוש: לפני שנה או שנה וחצי היה בג"ץ נגד גורמים בתרבות החרדית ואז לא שיחררו את כל הכסף.

מאיר פרוש: אחר כך, כשהבג"ץ איפשר לתת את זה, אני מבין שהכל צריך לבוא לוועדת הכספים.

אדי הרשקוביץ: אם לא רשמו את זה כהתחייבות רשומה בחשבות, אין אפשרות לבקש.

אדי הרשקוביץ: הרי חוק העודפים אומר שאתה יכול לבקש במספר תנאים: אל"ף, שיש עודף כללי למשרד; בי"ת, שיש עודף באותה תקנה; גימ"ל, שיש התחייבות חשב על סמך אותו עודף.

אדי הרשקוביץ: אם לא היתה רשומה התחייבות חשב, אני לא יכול לבקש אותה.

משה שגיא: לגבי מיגזר המיעוטים.

משה שגיא: ההפחתה זה יישום תוכנית החומש, העברות ליחידות המשרד לביצוע תוכנית החומש.

משה שגיא: יש פה העברה להשתלמויות של 2.5 מיליון שקל והעברה של מיליון שקל לתוכניות לימודים, זה לא קיצוץ אלא העברה לצורך ביצוע תוכנית החומש.

אלי גולדשמידט: תסביר מדוע זה לא קיצוץ.

משה שגיא: הרי תוכנית החומש מתוקצבת בסעיף נפרד.

משה שגיא: כאשר מחלקים את זה לפי תוכנית העבודה - לתוכניות לימוד, השתלמויות וכל הסעיפים האחרים - צריכים להעביר את זה ליחידות המשרד שפועלת כל אחת בתחום שלה.

משה שגיא: זו העברה ליחידות המשרד לביצוע תוכנית החומש, להשתלמויות ותוכניות לימודים.

אלי גולדשמידט: אני מציע, חבר-הכנסת ברכה, שנשב אחרי כן עם אדי הרשקוביץ ומשה שגיא, כדי שתבין את הטכניקה.

אלי גולדשמידט: אין לי ספק שאף אחד לא מנסה להפחית למיגזר המיעוטים.

אילן גילאון: אני שאלתי איך אתם משריינים את השעות.

אילן גילאון: יש רשויות מקומיות שמשתמשות בשעות של החינוך המיוחד למטרות אחרות.

אדי הרשקוביץ: אמרתי בהתחלה שהחינוך המיוחד הוא על פי ועדות השמה.

אדי הרשקוביץ: ברגע שוועדת ההשמה קובעת, הילד הולך לחינוך המיוחד.

אילן גילאון: ועדות ההשמה קובעות לאן הילד הולך, הן לא קובעות את השימוש בשעות.

אילן גילאון: כשמגיע לבית הספר, למנהלת מסוימת, תקציב למספר שעות, המנהלת לוקחת את הכסף לקישוט.

אילן גילאון: הרי אתה מכיר את המציאות הזו.

אילן גילאון: איך אתם דואגים לכך שהשעות האלה יגיעו לחינוך המיוחד?

ראובן ריבלין: את זה צריך לשאול במסגרת משרד החינוך.

סופה לנדבר: התוספת של המשרות האלה כבר היתה בפועל או שהיא תהיה אחרי שנאשר את זה?

אדי הרשקוביץ: אחרי שתאשרו את זה.

מאיר פרוש: יש פה הפחתה של קרוב ל50- מיליון שקל לגידול טבעי.

מאיר פרוש: זה כי שיריינתם סכום מסוים והתברר שאין בו צורך?

אדי הרשקוביץ: אנחנו יודעים שיש כל שנה 2% גידול במספר התלמידים, ולכן אנחנו צריכים יותר מורים ויותר שעות.

אדי הרשקוביץ: אנחנו לוקחים את הכסף מהסעיף של גידול טבעי וזה פשוט מחולק בתוך המשרד.

אלי גולדשמידט: חבר-הכנסת לנגנטל, אתה רוצה להודיע משהו לפרוטוקול?

נחום לנגנטל: אני רוצה לומר משהו בקשר למה שאמר ידידי אבו וילן.

נחום לנגנטל: אני לא הייתי רוצה להופיע פה כסחטן, ומי שמכיר אותי יודע שאני לא מעוניין להיות סחטן ולהתנות דבר בדבר.

נחום לנגנטל: זו לא היתה דרכי אף פעם ואני מקווה שגם לא בעתיד.

נחום לנגנטל: אני רק אומר דבר אחד: לדאבוני, כאן אין מינהל תקין.

נחום לנגנטל: ברגע שממשלה מסוימת התחייבה, ולא משנה מי, בשנת 99 ופתאום באמצע השנה מחליטים באופן שרירותי לא להעביר כספים, לא בגלל שמצאו שחיתות או שיש חשד למשהו שהוא לא בסדר אלא סתם - ומדובר על 99 ולא על התקציב החדש של 2000 - אין לי מנוס.

נחום לנגנטל: מה שעומד לרשותי כדי להגן על אותם אנשים ועל אותם מוסדות שלקחו על עצמם התחייבויות בדין, זו הדרך הזאת.

אלי גולדשמידט: תודה רבה.

אילן גילאון: אני קובע שכבר ביום שישי שר החינוך היה מוכן לעשות זאת.

עופר חוגי: אני מבקש התייעצות סיעתית.

אלי גולדשמידט: רבותיי, עכשיו 10:45, ב10:55- אנחנו נצביע.

אלי גולדשמידט: יש התייעצות סיעתית של סיעת ש"ס.

אלי גולדשמידט: אני מבקש מכולם לשבת.

אלי גולדשמידט: אנחנו מצביעים על פנייה מספר 253 ובקשה 20020.

אלי גולדשמידט: יש לנו פה קצת עודף תקציבי בחברי-כנסת.

שלום שמחון: אצלנו מצביעים אתה, ויצמן שירי וסופה לנדבר.

שלום שמחון: אצלם מצביעים אבו וילן, נחום לנגנטל ורוני מילוא.

ראובן ריבלין: בליכוד מצביעים לימור לבנת, ישראל כץ ואנוכי.

אלי גולדשמידט: ביהדות התורה מצביעים חבר-הכנסת גפני וחבר-הכנסת ליצמן.

אלי גולדשמידט: לימור לבנת לא נמצאת, במקומה יצביע מאיר שטרית.

אלי גולדשמידט: ה צ ב ע ה

אלי גולדשמידט: נגד- 2

אלי גולדשמידט: פנייה 253 ובקשה 20020 נתקבלו.

אלי גולדשמידט: ההעברות התקציביות אושרו.

אלי גולדשמידט: מי שרוצה לבקש רוויזיה, צריך לעשות זאת בזה הרגע, אחרת לא תהיה לו רשות.

אלי גולדשמידט: אני לא רוצה שבעוד שלוש שעות מישהו יבקש רוויזיה.

עופר חוגי: בסדר, אנחנו מבקשים רוויזיה.

אלי גולדשמידט: עוד חמש דקות תהיה הצבעה על הרוויזיה.

אלי גולדשמידט: אנחנו מצביעים על הרוויזיה.

אלי גולדשמידט: חברי-הכנסת אמנון כהן ועופר חוגי מסיעת ש"ס ביקשו רוויזיה.

אלי גולדשמידט: מי שמצביע בעד הרוויזיה, בעצם מצביע נגד ההעברה התקציבית.

אלי גולדשמידט: מי בעד הרוויזיה ומי נגד?

אלי גולדשמידט: בעד הרוויזיה - 2

אלי גולדשמידט: הרוויזיה לא נתקבלה.

אלי גולדשמידט: אני מאוד מודה לכם.

אלי גולדשמידט: הרוויזיה לא התקבלה, ההעברות אושרו.

אלי גולדשמידט: אני מאחל, בשם ועדת הכספים, שתהיה שנת לימודים פורייה ומוצלחת עם בטיחות ועם חינוך מיוחד, ושילדי ישראל ייהנו.

עופר חוגי: כנראה שיש חינוך אחר שלא מגיע לו.

עופר חוגי: אולי נעבור לחינוך המיוחד...

אלי גולדשמידט: עכשיו חבר-הכנסת ויצמן שירי יחליף אותי כי אני נוסע לחו"ל.

ויצמן שירי: לפנינו פנייה מס' 204 של משרד הבריאות.

לימור לבנת: יש לי שאלה ובקשה עקרונית, שנוגעת לחלק מהבקשות שיובאו בפנינו עכשיו, כל אלה שעניינן העברות מהרזרבה הכללית.

לימור לבנת: אם מדובר ברזרבה הכללית של התקציב, חבר-הכנסת מאיר שטרית ביקש בשבוע שעבר להציג בפנינו את הנתונים על יתרות הרזרבה.

לימור לבנת: אני רוצה להדגיש שכאשר הממשלה הביאה את החוק להרחבת הממשלה והרחיבה את הממשלה לאין שיעור בצורה חסרת תקדים וגם מיותרת בעליל, אנחנו שאלנו מניין יבוא התקציב לזה.

לימור לבנת: ואז נאמר שזה יבוא מהרזרבה.

לימור לבנת: הרזרבה כמעט נגמרה כבר אז והיא כנראה נגמרה לגמרי בעקבות הרחבת הממשלה.

לימור לבנת: לכן, כל עוד לא יביא משרד האוצר בפני ועדת הכספים את הנתונים על יתרות הרזרבה, אני לא רואה איך ועדת הכספים יכולה לאשר באופן אחראי איזושהי פנייה, ללא שום קשר לשאלה אם הפנייה הזו היא רצויה, אם העברת התקציב היא חשובה או לא חשובה.

לימור לבנת: לכן אני מבקשת, את כל הפניות שנוגעות לרזרבה הכללית להשהות עד אשר ועדת הכספים תקבל ממשרד האוצר את הדו"חות על יתרת הרזרבה.

משה שגיא: זו דווקא בקשה נכונה.

משה שגיא: אולי יוציאו את השרים ואז תהיה לנו רזרבה.

ראובן ריבלין: אז ייווצר עודף עצום, לא תדע מה לעשות איתו.

לימור לבנת: חבר-הכנסת גפני צודק.

לימור לבנת: אם הממשלה מוכנה לוותר על השרים הנוספים ולהחזיר את הכסף לרזרבה, אני מוכנה עכשיו להצביע על הפניות הללו, אפילו בעד.

איוור קרשנר: פנייה 204 היא רזרבה של ההרשאה להתחייב.

ויצמן שירי: פה יש רזרבה כללית של 23 מיליון שקל.

איוור קרשנר: יש רזרבה של הרשאה להתחייב בסך 171 מיליון.

איוור קרשנר: פה זה רק הרזרבה של הרשאה להתחייב.

לימור לבנת: אני מבינה.

לימור לבנת: עדיין הוועדה ביקשה לקבל את היתרות של הרזרבה.

ויצמן שירי: גם אני שאלתי את אותה שאלה.

ויצמן שירי: נאמר לי שכשבאו ואמרו שאין רזרבה בתוך התקציב, לקחו בחשבון מתוך ה"אין רזרבה" שיריון של הסכומים האלה שמדברים עליהם.

ישראל כץ: להערכתי גם בזה כבר השתמשו.

לימור לבנת: יכול להיות שאתה צודק, חבר-הכנסת שירי, אבל שיואילו להגיש לנו את זה באופן מסודר ונראה אם אכן זה בדיוק כך או בערך כך או בכלל לא כך, ואנחנו נדע באופן ענייני, לגבי כל הבקשות, האם ניתן או לא ניתן לאשרן.

לימור לבנת: אני לא מבינה למה אי אפשר לדחות את הבקשות האלה.

ישראל כץ: אני לא מציע שתיקח על כתפיך את האחריות ל"אין רזרבה" כי אתה בעצמך הרי נגד הגישה הזאת.

ויצמן שירי: אני נגד הגישה הזאת, אני מסכים עם מה שאתה אומר, אבל אם הם טוענים שהם לקחו בחשבון את הסכומים האלה, זה סוגר את העניין.

לימור לבנת: עוד לא התייחסתי לבקשה קונקרטית, דיברתי באופן כללי על כל הבקשות שנוגעות לרזרבה.

לימור לבנת: קודם שיביאו, כפי שביקשו והתחייבו לוועדה, את פירוט יתרות הרזרבה.

אופיר פינס-פז: יש פה פירוט בנייר.

לימור לבנת: לא של יתרת הרזרבה.

גלעד ריקלין: ברגע שאנחנו מכינים בקשה ומכניסים אותה למערכת, מיד נצבע סכום שמיועד לפנייה הזאת.

גלעד ריקלין: אם את מסתכלת על הפנייה עצמה, את רואה הרשאה להתחייב ברזרבה הכללית, מ171- זה יורד ל135- מיליון.

גלעד ריקלין: יכול להיות שהיתה פנייה אחרי כן ובה כבר לא נשאר כסף ברזרבה.

גלעד ריקלין: אבל כשהפנייה הזאת נכנסה למערכת, ישר נצבע הכסף הזה שממנו ממומנת הפנייה.

ישראל כץ: כמה צבעתם על הרחבת הממשלה?

ישראל כץ: לפי גירסה א' או ב', אם בכלל?

אופיר פינס-פז: גלעד, אתה לא חייב לענות על שאלות פרובוקטיביות.

לימור לבנת: זו לא שאלה פרובוקטיבית.

ישראל כץ: אני רוצה לדעת כמה צבעו על הרחבת הממשלה.

אופיר פינס-פז: מה לו ולזה?

אופיר פינס-פז: דנו בזה בכל הוועדות.

אופיר פינס-פז: .

ויצמן שירי: מה הקשר של גלעד לעניין?

ישראל כץ: אין כאן שום האשמה אישית, חלילה, אתה איש מקצוע, אתה מדבר בשם משרד האוצר כרגע.

ישראל כץ: אני מניח שיש שר אוצר.

ישראל כץ: שיבוא שר האוצר ויענה, אם זה לא אישי.

ישראל כץ: אני שואל - מאחר וציינת את שיטת העבודה, שכל סכום נצבע - בכמה צבעתם את הרחבת הממשלה.

ישראל כץ: אני רוצה לדעת את הנתון הזה, כי אולי זה כבר לקח את כל הסכום שאתה מדבר עליו.

ויצמן שירי: אם זה היה לוקח את כל הסכום, זה לא היה מופיע כאן.

ישראל כץ: כשהביאו לנו פניות של משרד החקלאות, גם אמרו שזה מההרשאות.

ישראל כץ: כל פעם מספרים על איזושהי רזרבה.

ישראל כץ: היה כאן שר האוצר לשעבר, מאיר שטרית, והוא העיד על עצמו שהוא יודע שכבר אין שום רזרבה.

ישראל כץ: עכשיו הרחיבו את הממשלה, העבירו כאן כל הזמן העברות.

ישראל כץ: שאלה חברת-הכנסת לימור לבנת, בצדק, מדוע אי אפשר לקבל פירוט שויצמן שירי עצמו ביקש אותו.

ישראל כץ: כל חברי הוועדה, ללא שום הבדלים פוליטיים, ביקשו את זה.

ישראל כץ: כך אי אפשר לקיים שום דיון, ולא הייתי מציע לתת תשובות מתימטיות על בעיה עקרונית.

יוסי כהן: בוא אעזור לך בסוגיה הזאת.

יוסי כהן: קודם כל, מה שגלעד אמר זה נכון.

יוסי כהן: ישנן כל מיני בקשות שהן בתהליך והן נלקחות בחשבון.

יוסי כהן: לכן הרזרבה כפי שאתה רואה בפנייה ספציפית כלשהי, מסמלת בסך-הכל תמונת מצב נקודתית.

יוסי כהן: קרי, היום אני יכול לתת לך בדיוק את נקודת המצב של הרזרבה הכללית, נכון להיום.

יוסי כהן: מחר ייכנס כסף או ייצא כסף ואז התמונה משתנה לחלוטין.

ישראל כץ: בלי אישור הוועדה?

יוסי כהן: תמיד עם אישור הוועדה.

יוסי כהן: אם אתם מכירים את החוק, כל שינוי ברזרבה הכללית מחייב אישור של ועדת הכספים.

יוסי כהן: לגבי הרחבת הממשלה, גם אני לא רפרנט מינהל אז אני לא יכול להגיד לך כמה כסף צבעו, אני מניח שזה נדון בכל מיני ועדות.

יוסי כהן: מן הסתם, ברגע שירצו להעמיד את הסכום הזה, זה יבוא לאישור ועדת הכספים ואז אתה תצטרך לתת את הדעת על כך.

אבשלום וילן: הרי אנחנו דנו בנושא הזה לפני מספר שבועות.

אבשלום וילן: מה שאנשי האוצר מסבירים, שזה בעצם מעין צנרת ובכל רגע נתון אפשר לקבל את גובה המים.

אבשלום וילן: אבל אין מצב שמראש משתמשים בסעיף רזרבה, אלא משרדי ממשלה מכניסים מתוך כל מיני כספים לא מנוצלים, מעבירים לרזרבה ומשם מושכים.

אבשלום וילן: אם רוצים לשנות את הטכניקה, צריך לקיים על כך דיון עקרוני נפרד.

אבשלום וילן: אבל כל עוד הולכים בטכניקה הזאת, לא יכול להיות שכל שבועיים נתקע בקשות על בסיס הטכניקה.

ויצמן שירי: כפי שאמרתי בישיבות קודמות, אני בדעה - ולא משנה מי יושב כאן - שעל מנת שהוועדה הזו לא תהפוך להיות חותמת גומי של מישהו, כל בקשה שמביאים לכאן צריכה להיות מפורטת.

ויצמן שירי: למשל, כשהגיעו הנה החבר'ה ממשרד הפנים עם ההסכמים שעשו עם הרשויות המקומיות, הם לא הביאו את הרשימה של הרשויות המקומיות בהסדר.

ויצמן שירי: רק אחרי שהביאו זאת, ראית שחלק גדול מההסכמים שנעשו שם - ולמרות זאת אישרנו את הדבר - היו מעין הסכמים פוליטיים של ערב בחירות.

ויצמן שירי: לכן בעניין הזה אני, לפחות אישית, לא רוצה להתפשר ולהבא לא ניתן להם לנהוג כך.

ויצמן שירי: אבל היות וזו באמת תקופה של לחץ, ואנחנו עכשיו עובדים על התקציב החדש, עם כל מה שמשתמע, כרגע אני לא חושב שצריך לעכב את הבקשות.

ויצמן שירי: היות ומצוין כאן שש ברזרבה הכללית הרשאה להתחייב על 171 מיליון וזה יורד ל135-, פשוט נעקוב אחרי המספרים ונראה אם המספרים האלה מסתברים עם הבקשות שלהם או לא.

ישראל כץ: הם ציינו כאן שיש התחייבויות שהם לא יודעים את העלות שלהן.

ויצמן שירי: הם לא יכולים לדעת, מה אתה רוצה ממנו?

ויצמן שירי: אתה רוצה שהוא ידע כמה עולה שר?

ויצמן שירי: כבר דשנו בעניין הזה.

ישראל כץ: צריך להביא את הרפרנט הרלוונטי.

משה שגיא: יש דבר מאוד מסוכן מבחינתנו כוועדה, ולא חשוב עכשיו קואליציה או אופוזיציה.

משה שגיא: פעם אני בקואליציה, פעם אני באופוזיציה.

משה שגיא: אנחנו, כחברי ועדה, יכולים לקבל נתונים שיכולים להיות מאוד בעייתיים.

משה שגיא: עלול לקרות מצב - אני כמובן לא אומר שזה קורה אבל תיאורטית זה עלול לקרות בעתיד - שיהיו אנשים פוליטיים שיהיה להם עניין לא להעביר איזושהי העברה תקציבית והם יגידו שאין כסף ברזרבה.

משה שגיא: לאחר מכן, כשהם ירצו כן להעביר העברה תקציבית, הם יגידו שיש כסף ברזרבה.

ויצמן שירי: אפשר לעשות את זה פעם אחת.

ויצמן שירי: פעם אחת אומרים אין ואחר כך אומרים שיש.

משה שגיא: אפשר לעשות את זה הרבה מאוד פעמים.

משה שגיא: יכולים לבוא אלינו - כחברי ועדה שצריכים לפקח על עבודת הממשלה ולאשר או לא לאשר את התקציב שהיא מביאה - ולומר לנו פעם אחת שאין כסף ופעם אחת שיש כסף.

משה שגיא: וזה יהיה בצדק, אנחנו נתנו עכשיו ממש חותמת גומי לעניין הזה, בכך שנאמר לנו שיש מצב שבלי ועדת כספים הרזרבה הכללית היא מאוד גמישה - פעם אחת נכנס כסף, פעם אחת יוצא כסף.

ויצמן שירי: יש כאן מספרים מול העיניים, שרואים אותם.

משה שגיא: אני לא רוצה תשובה באקראי, אני רוצה תשובה ממש.

משה שגיא: אתן דוגמא.

משה שגיא: היה כסף שרצו ליישובים בקו העימות ואמרו: אין כסף ברזרבה.

משה שגיא: כך אמרו בישיבת ממשלה.

משה שגיא: אחרי כן באה הרחבת הממשלה ואמרו: יש כסף ברזרבה.

משה שגיא: יכול להיות ששני הדברים נכונים.

משה שגיא: יכול להיות שאז לא היה כסף ועכשיו יש כסף.

משה שגיא: אבל יכולים, חלילה, להיות שיקולים פוליטיים.

משה שגיא: אני לא אומר שזה קרה, אבל זה יכול להיות.

משה שגיא: איך אנחנו, כוועדת כספים, מונעים את התופעה הזאת?

יוסף יצחק פריצקי: עם כל הכבוד הראוי לאנשי משרד האוצר, אנחנו דנים עכשיו בפנייה 204, ואחר כך נעבור לפנייה 243 שהיא אחריה.

יוסף יצחק פריצקי: בפנייה 243 סעיף 47 - רזרבה כללית - מראה לי שיש 57 מיליון בהרשאה להתחייב.

יוסף יצחק פריצקי: אתם עושים סלט, אתם לא נותנים לחברי ועדת הכספים תזרים מדויק של תנועות הרזרבה.

ראובן ריבלין: אחרי שתאשר, זה יעודכן.

יוסף יצחק פריצקי: נהדר, אבל את החוכמה הזו אנחנו לא רוצים.

יוסף יצחק פריצקי: מה ביקש כאן בדין חבר-הכנסת שטרית?

יוסף יצחק פריצקי: הוא אומר: תראו לי מה קורה באמבטיה.

יוסף יצחק פריצקי: אתה מביא את פנייה 243 ביום 5.9.99 אחרי פנייה מיום 31.8.99 ובדרך ברחו כמה מיליונים.

יוסף יצחק פריצקי: הכמה מיליונים ש"ברחו" נמצאים בפניות שמונחות כאן אחרי פנייה 243.

יוסף יצחק פריצקי: בפנייה 244, אם תסתכלו על הרזרבה, פתאום תראו שנעלמו כמה מיליונים.

יוסף יצחק פריצקי: כלומר, עם כל הכבוד לכם, אתם עושים סלט.

ויצמן שירי: פנייה 204 זו לא רק העברה תקציבית מהרזרבה.

ויצמן שירי: זו הרשאה להתחייב.

לימור לבנת: כולם בהרשאות להתחייב.

יוסף יצחק פריצקי: כולם בהרשאות להתחייב.

יוסף יצחק פריצקי: חבר-הכנסת שירי, במזומן יש 23 מיליון, הם לא נגעו בזה.

יוסף יצחק פריצקי: הם כל הזמן משחקים בהרשאות להתחייב.

יוסף יצחק פריצקי: אלא מאי?

יוסף יצחק פריצקי: החוכמה הנפלאה של האוצר היא שרק הפניות מסודרות בסדר רץ - 243, 244.

יוסף יצחק פריצקי: אבל תסתכלו רגע ברזרבה, סעיף 47, ותראו איזה roller coaster יש שם.

יוסף יצחק פריצקי: איך בדיוק רוצים שוועדת הכספים תעקוב אחרי roller coaster כזה, כאשר פנייה 204 אומרת: אחרי שתאשרו, יהיו לכם ברזרבה 135 מיליון בהרשאה להתחייב ובפנייה 243 אתם אומרים: יש לכם ברזרבה 57 מיליון.

יוסף יצחק פריצקי: איפה הפער?

יוסף יצחק פריצקי: הפער נמצא בפניות אחר כך.

יוסף יצחק פריצקי: חבר'ה, לא ככה.

ויצמן שירי: אני מסכים באופן עקרוני לבקשה שהועלתה כאן.

ויצמן שירי: כל אחד יצביע לפי צו מצפונו.

לימור לבנת: הצעה לסדר ההצבעה, ברשותך.

לימור לבנת: אני רוצה לבקש שנצביע קודם כל על החלטה עקרונית שכל עוד לא יביאו בפנינו את יתרות הרזרבה, כפי שהתחייבו לוועדה, אנחנו נדחה את הדיון וההצבעה על כל הבקשות שנוגעות לרזרבה.

לימור לבנת: חלק מהבקשות שמובאות בפנינו הן לא מהרזרבה ויכול להיות שאפילו נצביע בעדן.

ויצמן שירי: אני מציע לכם להצביע לגופו של עניין.

ויצמן שירי: אנחנו נצביע סעיף-סעיף.

איוור קרשנר: חברת-הכנסת לבנת, את מבחינה בין רזרבה של הכסף ושל ההרשאה להתחייב?

לימור לבנת: הרזרבה של הכסף היא רזרבה של הכסף והרזרבה של ההרשאה להתחייב היא רזרבה של ההרשאה להתחייב.

לימור לבנת: לגבי שניהם, הוועדה מבקשת לקבל פירוט מסודר של היתרות כדי שנדע על מה אנחנו מצביעים, גם בהרשאות להתחייב וגם ברזרבה.

ויצמן שירי: אנחנו לא מחוברים "און ליין" למחשב של האוצר.

ויצמן שירי: זאת הבעיה היחידה.

יעקב ליצמן: יש כאן שני דברים.

יעקב ליצמן: דבר אחד, אנחנו דנים על מטרות, יש לנו התחייבות מטעם ועדת הכספים לדון על כך.

יעקב ליצמן: דבר שני, זה המספרים.

יעקב ליצמן: את המספרים אף פעם לא נוכל לבדוק כי זה בא ממשרד האוצר.

יעקב ליצמן: אנחנו חייבים לסמוך על פקידי האוצר שבאים עם נתונים.

יעקב ליצמן: אתם מדברים על סעיף הרזרבה הכללית, הרשאה להתחייב.

יעקב ליצמן: את הסעיף השני כן בדקת, חבר-הכנסת פריצקי?

יעקב ליצמן: סעיף תמיכות בארגונים רפואיים יורד מ27- מיליון ל22- מיליון ולא בדקת את זה, אתה סומך עליהם.

יעקב ליצמן: אם זה ניגוח פוליטי, בסדר, אלה כללי המשחק.

יעקב ליצמן: מאיר שטרית ביקש, וכולם תומכים בזה, לדעת מה המצב של הרזרבה.

יעקב ליצמן: דיברנו שזה נתון לשעה מסוימת וליום מסוים.

יעקב ליצמן: אז נקבל מה שיש.

ויצמן שירי: סמדר היתה צריכה להכין את זה והיא לא הגיעה היום, לכן זה לא מוכן.

ויצמן שירי: אבל אין לי צל של ספק שמהשבוע הבא זה יהיה מוכן.

לימור לבנת: אז נדחה את הפניות האלה לשבוע הבא.

ויצמן שירי: אם זה לא יהיה מוכן, נתייחס בהצבעות הבאות שלנו בהתאם לעניין.

ויצמן שירי: אבל בינתיים אני מציע שנתקדם.

ראובן ריבלין: אני מאוד חושש.

ראובן ריבלין: לגביי זה לא משמעותי כל כך, אבל יש כאן כמה חברי-כנסת שצריכים להיזהר בזהירות מיוחדת מאישור פניות מהרזרבה.

ראובן ריבלין: אנחנו אישרנו, למשל, לחבר-הכנסת ליפקין-שחק משכורת של שר מהרזרבה.

ראובן ריבלין: ברגע שאישרנו בכנסת, את חוק יסוד: הממשלה (מספר חברי הממשלה וסגני השרים בתקופת כהונתה של הכנסת החמש-עשרה) - ולא חשוב אם אנחנו אישית הצבענו בעד או נגד - קבענו שהתקציב לזה יהיה מהרזרבה.

ראובן ריבלין: חבר-הכנסת כץ ואנוכי חוששים מאוד שייווצר מצב שבו חברינו הטובים, שיושבים איתנו ועומלים קשה מאוד בתור שרים, לא יוכלו לקבל משכורת.

מאיר פרוש: אנחנו, בין השאר, מתבקשים לאשר בפנייה 204 תוספת הרשאה להתחייב בגין הסכם רב-שנתי למשך חמש שנים למימון מחקרים בתחום הבריאות.

מאיר פרוש: בשבוע שעבר, במסגרת הדיון על סעיף 46, אנחנו ביטלנו את סעיף 46 לקרן מיוחדת.

מאיר פרוש: אז בשביל מה צריך כאן את ההרשאה להתחייב?

ויצמן שירי: אז היתה שאלה, למה אנחנו צריכים לממן מתוך התקציב מחקרים בתחום הבריאות.

מאיר פרוש: אתה יכול לאשר את זה, אני רק שואל.

ויצמן שירי: נמצא פה שוקי גרינבלט, נציג משרד הבריאות, והוא יענה.

ראובן ריבלין: הואיל ואנחנו לא יודעים כמה הרזרבה, בואו נאשר רק חלק מהפניות.

עופר חוגי: מסעיף תמיכות בארגונים רפואיים אחרים לקחו כ5.5- מיליון.

עופר חוגי: רציתי לדעת מאלו ארגונים לקחו, למה ומה הקריטריונים.

גלעד ריקלין: זה תקציב שמיועד למכון ברוקדייל.

גלעד ריקלין: למכון ברוקדייל מגיע גם הרשאה להתחייב וגם מזומנים.

גלעד ריקלין: התקציב הזה מיועד למחקרים רפואיים והוא יורד מהתקנה פה.

גלעד ריקלין: אם תסתכלו בסעיף 240102, הוא עובר דרך התוכנית הזאת למכון ברוקדייל.

לימור לבנת: אבל זה לא כתוב פה.

לימור לבנת: בסעיף 240102 כתוב פעולות מרכזיות.

לימור לבנת: מה זה פעולות מרכזיות?

גלעד ריקלין: זו תוכנית שבין היתר יש בה העברה למחקרים רפואיים.

גלעד ריקלין: הפירוט הוא בתקנות, מה שאתם רואים פה זו רק התוכנית.

גלעד ריקלין: הכסף הזה עובר מתקנה שמיועדת לתמיכות בארגונים רפואיים לתקנה שמבצעת בפועל את ההעברה לארגונים הרפואיים.

אמנון כהן: לאלו ארגונים?

גלעד ריקלין: למשל, מכון ברוקדייל.

אמנון כהן: אנחנו רוצים לדעת מה הם כל הארגונים.

יוסף יצחק פריצקי: תסביר לי למה נכנס כסף לתקציב תמיכה בארגונים רפואיים ועכשיו בא משרד האוצר ואומר: לא, בשביל לתמוך במחקרים, שזה היה צריך להיות בסעיף תמיכות בארגונים רפואיים, אנחנו נבטל את סעיף ארגונים רפואיים ונלך לסעיף אחר בשביל להיכנס מפה.

יוסף יצחק פריצקי: מה אתם עושים כאן?

גלעד ריקלין: אני לא מבטל.

גלעד ריקלין: הכסף הזה הוא ברזרבה לתמיכה בארגונים רפואיים.

גלעד ריקלין: זו תוכנית 241930.

גלעד ריקלין: בתוכנית 240102 אני מעביר את הכסף לארגונים הרפואיים.

גלעד ריקלין: אני לוקח כסף מהרזרבה לתמיכה ואני מעביר את הכסף לתמיכה בארגונים.

גלעד ריקלין: במקרה הזה מדובר במכון ברוקדייל.

לימור לבנת: לא כתוב שזה רזרבה, זה מתוך הסעיף של תמיכות בארגונים רפואיים אחרים.

לימור לבנת: כשכתוב שזה עובר לסעיף 240102, כתוב: פעולות מרכזיות.

לימור לבנת: לא כתוב למה זה בדיוק מיועד.

לימור לבנת: האם כל ה5.5- מיליון שקלים מיועדים למכון ברוקדייל?

גלעד ריקלין: התשובה היא כן.

גלעד ריקלין: אנחנו כותבים רק את השם של התוכנית.

ויצמן שירי: הוא מודיע לפרוטוקול שזה למכון ברוקדייל.

ישראל כץ: אגב, הבקשה היא על דעת שר הבריאות?

גלעד ריקלין: כל הפנייה הזאת היא על דעת שר הבריאות.

גלעד ריקלין: אני מצהיר לפרוטוקול שזו בקשה של משרד הבריאות.

עופר חוגי: מדוע הורידו 2.2 מיליון בסעיף לשכת בריאות מחוז אשקלון?

ויצמן שירי: מה אתה שואל אותו?

ויצמן שירי: הוא קובע אם מורידים או לא מורידים?

לימור לבנת: בוודאי.

ויצמן שירי: אנחנו צריכים כבר להצביע.

ויצמן שירי: בקצב הזה לא נסיים גם עוד ארבע שעות.

לימור לבנת: יכול להיות, אז מה?

ראובן ריבלין: אדוני היושב-ראש, אתה צריך להיות בלתי סחיט.

ראובן ריבלין: אם אתה אומר שעוד שעה צריך להצביע, יסחטו אותך.

ראובן ריבלין: תגיד שההצבעות יהיו ב8:00- בערב.

גלעד ריקלין: לא מורידים פה כסף מלשכת בריאות מחוז אשקלון.

גלעד ריקלין: כל מה שעושים, מכיוון שהיה גידול בהכנסות, מצד אחד יש בהוצאה מותנית בהכנסה 3.6 מיליון - -

עופר חוגי: ממה יש גידול בהכנסות?

גלעד ריקלין: למשל מחיסונים תמורת תשלום.

גלעד ריקלין: מאחר והיה גידול בהכנסות, אני מגדיל להם את ההוצאה המותנית ומוריד בנטו.

גלעד ריקלין: בסך-הכל התקציב שלהם לא ירד.

גלעד ריקלין: להיפך, יש גידול של 3.6 בהוצאה מותנית בהכנסה וקיטון של 2.2 בהוצאה נטו.

לימור לבנת: למה אתם מורידים את הגריאטריה ב2- מיליון?

עופר חוגי: כשהעברתם למוסדות רפואיים ציבוריים, מה הקריטריונים לכך?

ויצמן שירי: מה זה, תוכנית כבקשתך?

ויצמן שירי: מספיק.

עופר חוגי: אני רוצה לדעת ולהבין כל דבר.

עופר חוגי: כשאנחנו נבין את הדברים, נראה.

עופר חוגי: אני רוצה לדעת מה הקריטריונים של העברת כספים למוסדות רפואיים ציבוריים.

עופר חוגי: כל אחד לפי בקשתו?

עופר חוגי: לפי גרעונות?

גלעד ריקלין: זו לא תמיכה, זה הסכם.

גלעד ריקלין: יש הסכם עם מכון ברוקדייל.

גלעד ריקלין: בשביל זה הבאתי לכאן נציג של משרד הבריאות.

גלעד ריקלין: אם אתם רוצים, הוא יסביר לכם על מכון ברוקדייל.

רוני מילוא: מונח לפנינו מסמך בשם "מכון ברוקדייל - עקרונות וכיווני פעולה".

רוני מילוא: לפי זה, אין להם שום נגיעה למערכת הבריאות.

רוני מילוא: למשל, יש פה: קידום הזדמנויות לנוער מנותק ולנוער שוליים, תוכניות לקידום ילדים ובני נוער במיגזר הערבי.

רוני מילוא: יש פה עוד דוגמאות שיכולתי להביא מתוך החומר: קידום תוכניות חדשות ואפקטיביות להתמודדות עם ילדים בעלי הישגים נמוכים, ומניעת נשירה גלויה וסמויה.

רוני מילוא: זה בכלל בתחום משרד החינוך.

רוני מילוא: פיתוח שירותים אפקטיביים לטיפול בילדים מוכים ומוזנחים - זה שייך למשרד העבודה והרווחה.

רוני מילוא: מניעת התנהגויות סיכון (אלימות, שימוש בסמים ואלכוהול), מניעת השלכות העוני השליליות על הזדמנויות לילדים, שזה פר-אקסלנס בתחום של משרד הרווחה ומשרד החינוך, בעיקר משרד החינוך.

לימור לבנת: יש פה גם קליטת עולים במוסדות להשכלה גבוהה.

רוני מילוא: יש פה קידום הזדמנויות של ילדים מהמיגזר הערבי.

ויצמן שירי: מה אתה רוצה להגיד, חבר-הכנסת מילוא?

רוני מילוא: אני שואל עכשיו שאלה, שלדעתי היא שאלה חשובה ורצינית.

רוני מילוא: תקשיב בסבלנות, שום דבר לא בוער פה בוועדה הזאת, זמננו לפנינו.

רוני מילוא: כל מי שרוצה ללכת, שילך.

רוני מילוא: אני רוצה לדעת לגבי מכון ברוקדייל - מה עניין הסעיפים שאני ציינתי כאן למערכת הבריאות?

רוני מילוא: מדוע השר בניזרי, שאני מאוד מעריך אותו, מכבד אותו ומוקיר את פועלו למען עם ישראל וכנסת ישראל וממשלת ישראל, מדוע הוא צריך להיות אחראי לנושאים שאני ציינתי כאן?

שוקי גרינבלט: מדובר על מחקרים, לא על תוכניות התערבות.

שוקי גרינבלט: המלצות לתוכניות התערבות.

רוני מילוא: אבל המחקרים האלה הם ת"פ משרד הבריאות בעוד שבאופיים הם בין-תחומיים, הם בוודאי לא של משרד הבריאות.

רוני מילוא: אני אינני חושב שמחקרים כאלה צריכים להיות בהשגחה ובפיקוח של שר שאיננו נוגע לעניין, כלומר שאיננו שר החינוך או שר העבודה והרווחה לצורך העניין.

גלעד ריקלין: מכון ברוקדייל עושה מחקרים בתחומים שונים.

גלעד ריקלין: אם תסתכלו בחומר שחילקנו לכם, תראו שהוא עושה באמת מחקרים בתחום הבריאות, בתחום הזקנה ובתחום קליטת העלייה.

גלעד ריקלין: מדינת ישראל עושה הסכם אחד עם מכון ברוקדייל, שבמסגרתו המכון התחייב לעשות מחקרים שונים.

גלעד ריקלין: מכיוון שמדובר בהסכם אחד שכולל את כל המחקרים, מוגשת לכם פה עכשיו פנייה אחת לגבי הכסף שמועבר למכון.

גלעד ריקלין: המכון עצמו עושה מחקרים רבים בתיאום עם משרדי הממשלה השונים.

גלעד ריקלין: אבל יש הסכם אחד עם מכון ברוקדייל, ולכן ההעברה התקציבית עוברת לפה כסכום אחד.

רוני מילוא: ההתקשרות פה היא עם הממשלה ככלל או עם משרד הבריאות בפרט?

שוקי גרינבלט: דרך משרד הבריאות.

אופיר פינס-פז: מותר לי להשלים את התשובה?

אופיר פינס-פז: כל העמותות מקבלות כסף ממשרד ממשלתי אחד.

אופיר פינס-פז: יש פה מחקרים שמשרתים כמה משרדי ממשלה, אך היום מעבירים כסף רק דרך המשרד הדומיננטי.

אופיר פינס-פז: לכן זה עובר דרך משרד הבריאות.

אופיר פינס-פז: למשל ארגון אקי"ם, שמקבל כסף משישה-שבעה משרדי ממשלה, מקבל הכל דרך משרד העבודה.

לימור לבנת: כמה בסך-הכל מכון ברוקדייל מקבל לצורך משרד הבריאות?

עופר חוגי: כמה בסך-הכל - -

ויצמן שירי: גמרנו עם השאלות האלה.

ויצמן שירי: מספיק.

ויצמן שירי: אתה לא ברשות דיבור, חבר-הכנסת חוגי, עם כל הכבוד.

ויצמן שירי: זה שאני ממלא מקום, זה עוד לא יוצר מצב שאתה יכול לעשות מה שאתה רוצה.

עופר חוגי: אני מבקש רשות דיבור.

ויצמן שירי: לא, חכה.

שוקי גרינבלט: יש דבר אחד שחשוב להבין לגבי התקציב של מכון ברוקדייל.

שוקי גרינבלט: כל שקל שהמדינה נותנת, מכון ג'וינט, שמכון ברוקדייל שייך אליו, נותן שקל בתמורה.

לימור לבנת: מה זה שייך?

לימור לבנת: זה לא שייך.

לימור לבנת: יש matching, בסדר.

גלעד ריקלין: מדובר על הרשאה להתחייב של 36 מיליון שקל לחמש שנים.

גלעד ריקלין: אם תחלקו את זה בחמש, יוצא בערך שישה מיליון שקל בשנה.

לימור לבנת: כמה הם קיבלו עד עכשיו?

לימור לבנת: בתקציב של השנה שעברה הם קיבלו משהו?

ויצמן שירי: כל שנה הם מקבלים, כבר שנים.

ויצמן שירי: גם כשאנחנו לא ישבנו כאן, הם קיבלו.

ראובן ריבלין: נציגי הממשלה לא ידעו לענות לרוני מילוא, אבל יש בג"ץ שקבע כפל תמיכות.

יוסף יצחק פריצקי: לא בג"ץ, זו הוראה של היועץ המשפטי לממשלה.

ראובן ריבלין: יש משרד מתאם אחד לכל גוף שמקבל תמיכות, כי אחרת - לפי מה שאתה אמרת, בצדק - הם ילכו לזה ויקחו, ילכו לזה ויקחו, והיו דברים מעולם.

ראובן ריבלין: עמותה אחת יכולה לקחת על אותו מחקר תקציב משמונה מקומות.

ויצמן שירי: אני מעמיד את הפנייה להצבעה.

אמנון כהן: אנחנו רוצים להתייעץ.

ויצמן שירי: חמש דקות הפסקה.

ויצמן שירי: יש התייעצות סיעתית של ש"ס.

ויצמן שירי: הם החליטו לטרטר את כולנו.

ויצמן שירי: אני מתאר לעצמי שגם לכם יהיו כמה בקשות בעתיד.

ויצמן שירי: גם אני אלך להתייעץ עם אשתי.

ויצמן שירי: מי בעד פנייה 204?

ויצמן שירי: בעד פנייה מס' 204 -

ויצמן שירי: אי אפשר לעבוד ככה.

ויצמן שירי: אם אנשי ש"ס לא מבינים את הבקשה של השר שלהם, מה לעשות?

אופיר פינס-פז: אם אנשי ש"ס מצביעים נגד, אני מציע שכולנו נצביע נגד.

אופיר פינס-פז: אני רוצה שיירשם בפרוטוקול שאנשי ש"ס הצביעו נגד הפנייה של משרד הבריאות.

ויצמן שירי: מי בעד פנייה 204?

ויצמן שירי: בעד פנייה מס' 204 - 6

ויצמן שירי: פנייה מס' 204 לא נתקבלה.

ויצמן שירי: פנייה מס' 204 נפלה.

ויצמן שירי: אני מבקש רוויזיה.

ישראל כץ: הצבעה על הרוויזיה עוד חמש דקות.

ויצמן שירי: לא, בישיבה הבאה.

ויצמן שירי: יש לי פריבילגיה.

ישראל כץ: אין לך פריבילגיה.

ישראל כץ: בפגרה מצביעים על הרוויזיה אחרי חמש דקות.

ישראל כץ: דינך כדין כולם.

ויצמן שירי: אופיר פינס-פז, אני יכול לבקש שהרוויזיה תהיה בישיבה הבאה?

אופיר פינס-פז: לא.

יוסף יצחק פריצקי: אתה לא יכול לנהוג איפה ואיפה.

ויצמן שירי: אז נצביע על הרוויזיה עוד חמש דקות.

ויצמן שירי: אני מעמיד להצבעה את הרוויזיה.

גלעד ריקלין: בפנייה הזאת כלול גם מיכשור לנכים.

לימור לבנת: תראה לי איפה יש פה מיכשור לנכים.

ישראל כץ: אני מציע לאנשי האוצר לא להיכנס לתוך הנושא הפוליטי.

ויצמן שירי: זה נושא פוליטי?

לימור לבנת: איפה כתוב כאן מיכשור לנכים?

גלעד ריקלין: מכיוון שאת רואה את שם התוכנית ולא פירוט של תקנות, את רואה את זה ב241002-, רשום שם פעולות מרכזיות.

גלעד ריקלין: אני מצהיר לפרוטוקול - -

לימור לבנת: אתה מצהיר לפרוטוקול?

לימור לבנת: אני אומרת לפרוטוקול שאתה חצוף ממדרגה ראשונה.

לימור לבנת: אדוני היושב-ראש, אני אגיד לך מדוע.

לימור לבנת: כי הוא איש אגף התקציבים של האוצר.

ויצמן שירי: הוא עושה את עבודתו.

לימור לבנת: הוא לא עושה את עבודתו.

לימור לבנת: הוא דמגוג.

לימור לבנת: כמה זה מיכשור לנכים מתוך זה?

גלעד ריקלין: 2.1 מיליון.

לימור לבנת: תפריד את הסכום הזה מכל הפנייה, אני מוכנה להצביע עליו בעד.

לימור לבנת: בדמגוגיה אנחנו גם כן חזקים, לא פחות מאנשי האוצר.

לימור לבנת: חצוף מאין כמוהו.

גלעד ריקלין: אי אפשר להפריד את זה.

לימור לבנת: אי אפשר להפריד?

לימור לבנת: שהאוצר יביא בקשה נפרדת למיכשור לנכים ואני מתחייבת פה בשם הליכוד שאנחנו נתמוך בזה בשתי ידינו.

ויצמן שירי: לא הבנתי מה הדמגוגיה כאן.

לימור לבנת: הדמגוגיה היא שכאשר משרד האוצר משתמש במיכשור לנכים כדי לתקוף את האופוזיציה שהיא לא תומכת בזה עכשיו, הוא חצוף מאין דוגמתו.

ויצמן שירי: אני אמרתי את זה.

ויצמן שירי: אני שאלתי אותו והוא אמר שיש פה מיכשור לנכים.

ויצמן שירי: אני לא מבין מה הבעיה.

לימור לבנת: שפקידי האוצר לא יתערבו בשום דבר שהוא פוליטי או ציבורי.

לימור לבנת: זה הכל.

ויצמן שירי: אנחנו מעמידים את זה להצבעה.

אמנון כהן: תצביע כבר.

אמנון כהן: מה קורה פה?

אמנון כהן: כשאתם רוצים, הרוויזיה היא אחרי חמש דקות.

אמנון כהן: כשאתם לא רוצים, זה חצי שעה.

דוד טל: אני מבקש לעבור להצבעה.

אופיר פינס-פז: אמרתם שעיתותיכם בידכם ושום דבר לא בוער, אז חכו.

ראובן ריבלין: אני מבקש להעיר לפרוטוקול הערה כדלקמן.

ראובן ריבלין: אנחנו מכבדים את היושב-ראש כאשר הוא קובע זמן מאוד מצומצם לרוויזיה.

לימור לבנת: אני אצהיר לפרוטוקול, בשם סיעת הליכוד - וש"ס תצהיר בשם עצמה, ואני מניחה ששינוי תצהיר בשם עצמה - שאנחנו נצביע בעד מיכשור לנכים שיובא באופן נפרד.

לימור לבנת: אני מציעה לאנשי האוצר, במקום לבזבז את זמנם בדמגוגיה, שיכינו את יתרות הרזרבה ואז נדע איפה אנחנו עומדים.

אופיר פינס-פז: בזה אני מסכים איתך.

לימור לבנת: חבר-הכנסת שירי, אני עבדתי צמוד עם אנשי האוצר במשך שלוש שנים, עבדתי איתם מצוין.

לימור לבנת: תאמין לי שאני מכירה אותם היטב.

לימור לבנת: מה שהרפרנט עשה עכשיו, זה דבר שלא ייעשה.

ויצמן שירי: אני מעמיד את זה להצבעה.

ויצמן שירי: מי בעד הרוויזיה?

ויצמן שירי: בעד הרוויזיה - 7

ויצמן שירי: הרוויזיה לא נתקבלה.

ויצמן שירי: פנייה מס' 204 לא נתקבלה.

ויצמן שירי: פנייה 204 לא מאושרת.

ויצמן שירי: חבר-הכנסת פינס-פז, אני רוצה התייעצות סיעתית לפני הדיון בהמשך הפניות.

ויצמן שירי: הפסקה רבע שעה.

ויצמן שירי: אני מחדש את הישיבה.

אופיר פינס-פז: סיעת ש"ס פנתה בעניין צום גדליה, יהדות התורה בוודאי מצטרפת.

אופיר פינס-פז: מר קרשנר טוען שיש דברים שהם באמת לא במחלוקת, גם לא על דעתכם.

אופיר פינס-פז: את הדברים הכבדים נשאיר למחר.

אופיר פינס-פז: כמה דברים שאפשר להעביר בעשר דקות, בהסכמה, נעביר.

אופיר פינס-פז: את הסעיפים הכבדים נשאיר למחר.

ראובן ריבלין: לגבי נשים מוכות, מניעת אלימות במשפחה, שלושה חברי ליכוד מצביעים אתך.

ויצמן שירי: פנייה 232 - פרוייקטים של משרד התחבורה באזור הצפון.

אמנון כהן: מחר נצביע על זה.

ויצמן שירי: נעביר את זה למחר.

איוור קרשנר: פנייה 239, גם של משרד התחבורה.

אופיר פינס-פז: תחבורה לא מעבירים.

ויצמן שירי: פנייה 240 - תמיכות שונות בחקלאות.

גולן חקק: לגבי פנייה 240 מתבקשים השינויים הבאים: העברה של כ9.5- מיליון שקל לתמיכות שונות בחקלאות, שזה כולל תמיכה בחיטה מייצור מקומי, תמיכה בענף הפירות, תמיכה בענף הדייג במכמורת, תמיכה בענף היענים, פרוייקט לשמירת אוכלוסיית הזאבים בגולן, תמיכה בחקלאות אורגנית, תמיכה בייצוא פלפל ומלון ותמיכה בענפי הבקר והצאן עקב הבצורת.

לימור לבנת: מניין זה בא?

גולן חקק: מתקציב משרד החקלאות.

עופר חוגי: במי אתה תומך?

גולן חקק: זאבים בגולן, למשל, זה מחקר ופיתוח שעושים על מנת למצוא שיטות לייעל את מניעת הטריפה של בקר באזור הגולן.

ויצמן שירי: ניתן פה הפירוט של התמיכות.

ויצמן שירי: מי בעד אישור פנייה 240?

ויצמן שירי: בעד פנייה מס' 240 - 8

ויצמן שירי: פנייה מס' 240 נתקבלה.

ויצמן שירי: פנייה 240 אושרה.

ויצמן שירי: אנחנו עוברים לפנייה מס' 241.

גולן חקק: מדובר על שינויים פנימיים בתקציב משרד החקלאות ושימוש ברזרבה הכללית.

גולן חקק: מדובר על שינויים פנימיים והעברת 2 מיליון להיערכות באג 2000, לשינויים במערכת המיחשוב של משרד החקלאות.

עופר חוגי: לרזרבה אנחנו לא מסכימים.

ויצמן שירי: זה לא רזרבה, זה פנימי.

ויצמן שירי: מי בעד אישור הפנייה?

ויצמן שירי: בעד פנייה מס' 241 - רוב

ויצמן שירי: פנייה מס' 241 אושרה.

ויצמן שירי: הפנייה עברה.

ויצמן שירי: אנחנו עוברים לפנייה מס' 242.

גולן חקק: מדובר פה על הגדלת ההוצאה המותנית בהכנסה של יחידת הגנת הצומח והשירותים הווטרינריים ושה"מ.

גולן חקק: מקורות ההכנסה הינן אגרות ומכירת שירותים לחקלאים.

גולן חקק: אין נגיעה ברזרבה הכללית.

ויצמן שירי: מי בעד הפנייה?

ויצמן שירי: בעד פנייה מס' 242 - רוב

ויצמן שירי: פנייה מס' 242 נתקבלה.

ויצמן שירי: פנייה 242 עברה.

ויצמן שירי: אנחנו עוברים לפנייה מס' 243.

יוסי כהן: פנייה 243 צריכה להידון ביחד עם הבקשה של העברת העודפים המחויבים של משרד הפנים.

ויצמן שירי: עזוב את זה עכשיו.

איוור קרשנר: פנייה 244 - מניעת אלימות במשפחה.

יוסי כהן: חלק מהבקשה זה מניעת אלימות במשפחה.

ראובן ריבלין: מה החלק השני?

יוסי כהן: שינויים פנימיים.

ויצמן שירי: מי בעד הפנייה?

לימור לבנת: רגע, אני רוצה להבין את פנייה מס' 244.

יוסי כהן: מדובר כאן בבקשה לשינויים פנימיים על פי סדרי עדיפויות של המשרד.

יוסי כהן: בחלק מהבקשה הזאת מדובר בתיגבור של יחידת כלי הירייה.

לימור לבנת: איזה סעיף זה?

יוסי כהן: תוכנית 060602 - רישוי ופיקוח.

יוסי כהן: יש תיגבור של כוח אדם ליחידת כלי הירייה, בהתאם להחלטת ועדת שרים לענייני מניעת אלימות במשפחה.

יוסף יצחק פריצקי: עם כל הכבוד הראוי, זה ניסוח לא הגון של בקשות.

יוסף יצחק פריצקי: אני נזהר עכשיו מאוד במילותיי.

יוסף יצחק פריצקי: אתה מבקש העברה של 2.5 מיליון, כאשר אתה כותב פה: תיגבור יחידת כלי הירייה בהתאם להחלטת ועדת שרים בנושא מניעת אלימות במשפחה, בידיעה ברורה שלב כל האנשים פה ילך על זה.

יוסף יצחק פריצקי: ולזה ניתן בסך-הכל 100 אלף מתוך 2.5 מיליון.

יוסף יצחק פריצקי: למה אתה מנסח כך?

יוסף יצחק פריצקי: למה אתם מביאים כך בקשות?

יוסף יצחק פריצקי: תהיו הגונים.

יוסי כהן: קודם כל, זה לא 100 אלף שקל, מדובר פה על 250 אלף שקל.

יוסי כהן: מדובר כאן בכוח אדם.

יוסי כהן: אתה רואה תוכנית, אתה לא רואה תקנות.

יוסי כהן: בין התקנות ישנו משחק, וכאן מובא רק מה שבין תוכניות.

יוסי כהן: לכן מדובר פה על פנייה שהיא הרבה יותר גדולה מאשר אותה סוגיה ספציפית.

יוסי כהן: אבל שאר הבקשות הן למעשה שינוי פנימי על פי בקשת משרד הפנים, והבקשה הספציפית של מניעת אלימות במשפחה זה על פי החלטת ועדה, זה לא ניתן לשיקול דעת.

לימור לבנת: אני שואלת מניין המקורות התקציביים של זה, כי זה לא כתוב כאן.

יוסי כהן: כל המקורות הם מתוך תקציב משרד הפנים.

יוסי כהן: העברות פנימיות בתוך התקציב של המשרד, המשרד איתר מקורות פנימיים שהוא יכול להשתמש בהם.

ויצמן שירי: חברת-הכנסת לבנת, אפשר להעמיד את זה להצבעה?

לימור לבנת: למגינת לבי אפשר להביא את זה להצבעה.

ויצמן שירי: מי בעד הפנייה ומי נגד?

ויצמן שירי: בעד פנייה מס' 244 - רוב

ויצמן שירי: פנייה מס' 244 נתקבלה.

ויצמן שירי: הפנייה אושרה.

ויצמן שירי: אנחנו עוברים לפנייה מס' 245 - משרד השיכון.

אופיר פינס-פז: אני מבקש לא להצביע על זה, כי המפד"ל לא הצביע איתנו בעד פניות אחרות.

ויצמן שירי: זה מהרזרבה הכללית, אנחנו לא מעבירים את זה היום.

ויצמן שירי: נעבור לפנייה 246.

לימור לבנת: זה גם מהרזרבה הכללית.

לימור לבנת: אני לא מוכנה להעביר את זה היום.

ויצמן שירי: פנייה 247, בואו נראה מה הבקשה.

לימור לבנת: גם זה מהרזרבה הכללית.

לימור לבנת: אני לא מוכנה להעביר את זה היום.

אופיר פינס-פז: אבל זה תשתיות, זה ביוב.

ויצמן שירי: זה רזרבה להרשאה.

ויצמן שירי: בכל מקרה, כשהדברים הם לא קריטיים, אפשר להעביר את הפנייה.

לימור לבנת: חבר-הכנסת אופיר פינס-פז, אני מציעה אחת משתיים.

לימור לבנת: אם אנחנו לא מצביעים על הפניות מהרזרבה הכללית - -

אופיר פינס-פז: לא, אמרנו שלא מצביעים על מה ששנוי במחלוקת.

לימור לבנת: אם לא מצביעים על הפניות מהרזרבה הכללית, אני שמה אותן בצד.

לימור לבנת: או שנצביע באותו קצב מרתוני, אחת-אחת, על כל הפניות עכשיו.

ויצמן שירי: אין בעיה, אנחנו חוזרים.

ויצמן שירי: מי בעד פנייה 245?

עופר חוגי: דיברנו על זה שמעבירים הכל למחר.

ויצמן שירי: לא הכל.

ויצמן שירי: אמרנו שמה שיהיה מוסכם, נעשה זריז.

ויצמן שירי: מה שלא יעבור, נגיש רוויזיה ומחר נדון בזה.

יוסף יצחק פריצקי: לא, אל תתעקש.

יוסף יצחק פריצקי: מה שלא מוסכם, נעביר למחר.

לימור לבנת: אני מוכנה להעביר למחר הכל.

לימור לבנת: כל מה שהצבענו עד עכשיו, נעביר למחר.

ויצמן שירי: אז את פנייה 247 אנחנו מעמידים להצבעה.

יוסף יצחק פריצקי: זה לא מוסכם עליה.

לימור לבנת: אני מבקשת התייעצות סיעתית.

יוסף יצחק פריצקי: יש פה סיכום שמה שלא מוסכם, נעביר למחר.

לימור לבנת: על כל מה שלא הצבענו עד עכשיו - ויש כאן שורה ארוכה של דברים שהם מתוך הרזרבה הכללית - אני מציעה, בהסכמה, לא להצביע.

לימור לבנת: הסכמה לא יכולה להיות רק של צד אחד.

לימור לבנת: אם זה לא מוסכם עליכם שלא נצביע ונעביר את זה למחר, כפי שביקשו כאן חברי-הכנסת וסוכם כאן, אני מבקשת כן להצביע גם על כל היתר.

יוסף יצחק פריצקי: תדחי את זה למחר.

ראובן ריבלין: לימור לבנת אומרת שיש סעיפים שהיא מוכנה לאשר, בתנאי שהסעיפים שלא מוסכמים על מישהו מחברי-הכנסת יועברו למחר.

אופיר פינס-פז: מר קרשנר, יש עוד העברות?

איוור קרשנר: בקשה 38017, זה עודפים.

אופיר פינס-פז: עודפים זה בסדר.

ויצמן שירי: מדובר על עודפים של משרד התמ"ס?

ויצמן שירי: זה מקובל עלייך, חברת-הכנסת לבנת?

מאיר פרוש: אני אתעקש לעכב את הפנייה של משרד התמ"ס, וגם אסביר למה.

מאיר פרוש: משרד התעשייה והמסחר, הודיע על דעת עצמו, בלי שהיתה החלטה בממשלה, שבכל נושא שקשור אל מעבר לקו הירוק, הוא לא תומך בתוכניות של פיתוח ותעשייה.

ראובן ריבלין: אני לא מבין מה יש לרן כהן נגד יהודה ושומרון.

מאיר פרוש: הוא לקח את התקציבים של יהודה ושומרון.

ויצמן שירי: הוא לא לקח שום דבר.

ויצמן שירי: חוץ מזה, לא יזיק לקחת משם ולהעביר לנגב.

ויצמן שירי: הרגתם את הנגב עם יהודה ושומרון שלכם.

מאיר פרוש: אני בעד שיתנו לנגב, אבל שלא ייקחו מיהודה ושומרון.

ויצמן שירי: עזוב את זה, בוא נעבור הלאה.

אבשלום וילן: הממשלה הודיעה שהנושא צריך להידון שם.

אבשלום וילן: מאיר פרוש אומר לנו: לאינטל בקרית גת, למפעלי ים המלח, אתה מנסה להתנות כספים.

אבשלום וילן: למה?

אבשלום וילן: מספיק כבר עם שיטת ההתניות.

לימור לבנת: אז שלא יעשו התניות ליישובים ולכל מה שנמצא באזור יש"ע.

לימור לבנת: מי שמתנה זה שר התעשייה והמסחר, לא אנחנו.

ויצמן שירי: התחלפה ממשלה, מותר לממשלה להחליט לשנות את סדר העדיפויות.

לימור לבנת: אז תעבירו את זה ברוב, בבקשה.

לימור לבנת: התחלפה ממשלה, אתה צודק.

לימור לבנת: מותר לה לשנות, אתה צודק.

לימור לבנת: תביאו רוב ותאשרו את זה.

לימור לבנת: יש לך רוב, תעביר את זה.

מאיר פרוש: לפני שבועיים היה פה דיון בקשר למשרד התמ"ס, ואז אמרה יועצת משפטית שהיא עושה את זה למרות שהממשלה עוד לא החליטה על שינוי בסדרי עדיפויות, מכיוון שבעתיד הולכים לדון על כך.

אבשלום וילן: יש ממשלה וזה צריך להידון בה.

אבשלום וילן: פה זה ועדת כספים.

מאיר פרוש: ועדת הכספים יכולה לעשות את זה.

אבשלום וילן: למה אתם עושים התניות?

מאיר פרוש: זה לא קשור להתניות.

לימור לבנת: יש ממשלה, אבל אין רוב.

ויצמן שירי: גמרנו.

ויצמן שירי: אין הסכמה, אנחנו עוברים הלאה.

ויצמן שירי: הרי כך ביקשת.

לימור לבנת: לא.

ויצמן שירי: נעבור הלאה.

ויצמן שירי: בקשה 84002.

אופיר פינס-פז: על בקשה 84002 יש הסכמה.

שי קומפל: הבקשה שלנו היא לתקצב פדיון של אגרות חוב מיועדות על-ידי חברות ביטוח.

שי קומפל: אגף שוק ההון התחיל במהלך הפוך - במקום הפקדה של אגרות מיועדות בממשלה, אנחנו מוציאים מכרזים שבהם חברות הביטוח מציעות הצעות לרכישה של אגרות החוב הקיימות במלאי.

שי קומפל: פשוט עצרנו את התהליך כי הסתבר שאין כרגע תיקצוב.

שי קומפל: מה שאנחנו מבקשים הוא להעביר עודפים מתקציב 98 ל99- בסך 400 מיליון שקל לאותם מכרזים.

לימור לבנת: מניין העודפים?

שי קומפל: מסעיף תשלום חובות.

שי קומפל: מתשלום חובות משנת הכספים 98 ל99-.

לימור לבנת: מה זה סעיף תשלום חובות?

שי קומפל: זה קשור לאגרות חוב.

שי קומפל: יש פה סעיפים שמפורטים בהמשך.

שי קומפל: יש פה נושא של מלוות פנים וכו'.

שי קומפל: יש פה פירוטים.

ראובן ריבלין: אז תיתן את זה ללימור לבנת.

יוסף יצחק פריצקי: חברות הביטוח רכשו בזמנו אגרות חוב מיועדות.

יוסף יצחק פריצקי: למעשה הן קנו מעין ביטוח באוצר, כשהכספים של משלמי הפרמיות מובטחים.

יוסף יצחק פריצקי: היום אתם אומרים לחברות הביטוח: לכו לשוק ההון ותעשו ספקולציה על הכסף.

שי קומפל: אני אסביר.

שי קומפל: עד סוף 1990 הונפקו פוליסות ביטוח חיים שמבטיחות תשואה מסוימת.

שי קומפל: כלומר, מבוטח מקבל תשואה מובטחת בהתאם לפוליסה.

שי קומפל: את הכספים האלה לקחו חברות הביטוח והשקיעו באוצר - 86% אג"ח מיועדות.

שי קומפל: הם הוציאו אגרות חוב מתואמות להשקעות שהיו באוצר.

נחום לנגנטל: אני חושב שאפשר להעביר את זה.

ויצמן שירי: אנחנו נעמיד את זה להצבעה.

ויצמן שירי: מי בעד הבקשה?

ויצמן שירי: בעד בקשה מס' 84002 - 7

ויצמן שירי: בקשה מס' 84002 נתקבלה.

ויצמן שירי: בקשה 84002 אושרה.

ויצמן שירי: מחר ישיבת ועדה בשעה 10:30.

ויצמן שירי: גמר חתימה טובה לכולם ותודה רבה.